San Grigœu

Grigœu I pappa, dito Magno, santo (Romma 540 circa - ivi 604).
Patron di cantanti, di muxiçisti e di pappi.
A so festa a recore o 12 de março, giorno da so morte. Emblema: Conba, Ochin de mâ.

 Biografìa 
De nobile famiggia, inta so zoeneçça o l'ebbe 'na preparaçion curtuâ, relativamente a-i so tempi, assæ boña, inricchía dapœu da di studdi biblichi e patristeghi ben vasti, avertindo un profondo l'influsso specce de sant'Aostin. L'esperiença politica e amministrativa, ch'a remonta con evidença da-a so attivitæ pontificâ, a l'attesta un'accurâ preparaçion giuridica. Prefetto de Romma, o sentì profonda a vocaçion a-a vitta monastega, e o l'organizzò perçò into palaççio paterno in sce-o Cellio un monestê. L'esperiença da lê dimostrâ inte carreghe pubbriche recoverte e a nommina de segua ortodoscia e aosteritæ de vitta indussan Pelaxo II a invialo comme apocrizaio (nonçio) presso l'impiatô Tibeio II a Costantinopoli dond'o l'arestò da-o 579 a-o 585-586 procuandose de preçiose amixiçie e 'na vasta esperiença politica. Tornao a Romma, a-a morte de Pelagio II o fu elevao, pe dexignaçion unannima, nonostante arcuñe rescistençe, a-o sœuggio pontifiççio (590). No ciu zoeno, tormentao da de sofferençe fixiche e moræ, o Grigœu o poette tuttavia sviluppâ un'attivitæ davei strazordenaia, solo in parte documentane da-o Registro de so lettie. 

Convinto de êse stæto ciammao a reze a Gexa inte l'inminença da fin di tempi e consapeive da so inmensa responsabilitæ verso i fedeli, o no se risparmiò de fadighe pe amegioâ e condiçioin materiæ e religiose de Romma, de l'Itallia, de l'Œüropa, inte 'n momento particolarmente diffiçile pe i problemi rappresentæ da-i insediamenti barbarichi, pe e caistrie, pe o vegnî men de l'organizzaçion çivî de l'Impeo. O Grigœu o l'assunse, inta diffuza rarefaçion da rescistença bizantiña, l'iniçiativa pe un'œuvia de contegnimento e, into contempo, de avvexinamento a-i Longobardi, zovandose specialmente di rapporti amigheivi co-a regiña Teodolinda e de l'influença che, pe so tramite, o poè exerçitâ in sce-o re Agilulfo. Con ço o sciuscitò i sospetti de Bizançio, e solo doppo de ceificaçioin fu poscibile zonze a un accordio tra Longobardi e Bizantin (598), do quæ Grigœu o se zovò pe convertî i Longobardi, ch'ean ancon arien. Di boin rapporti o conservò co-i sovren franchi e vixigoti, ótegnindo o so appoggio into governo de quelle dioçexi, lontañe e soventi affidæ inte de moen no do tutto degne. 

Fondamentâ, dapœu, a fu a so œuvia inta vitta da Gexa. Fermiscimo inta difeiza de l'ortodoscia e da dignitæ da Gexa romaña, o se battè pe eliminâ o scisma di Trei capittoi inte l'Istria e pe contestâ a-o patriarca de Costantinopoli o tittolo de ecumeñego, saiv'a dî universâ, fando osservâ che tâ dexignaçion a spetava se mai a-o solo vesco de Romma; do resto o contrappose a questo titolo quello ummio de servus servorum Dei, doppo de lê ripetuo da tutti i so successoî. O l'intervègne otr'a ço inta vitta de dioçexi, aoa pe axeivoâ e conseggiâ l'eleçion de veschi degni, aoa pe eliminâ di abuxi e de violençe, aoa pe erze o ton da vitta crestiaña: noteive in questo ambito a difeiza di Ebrei, a-i quæ o l'asseguò o tranquillo exerçiççio de curto, pù dexidiando ardentemente a so converscion. Fervida dapœu l'attivitæ miscionaia in favô di Angli, ancon paghen, a-i quæ o l'inviò Aostin de Canterbury, con di atri compagni, che lê da Romma o seguì con viggile cua. Savio e aguçço aministratô, o l'ebbe de dœutte ecceçionæ specce into governo do patrimonnio da Gexa de Romma (Patrimonium Petri), vastiscimo inta so estenscion, spantegao inte despægie regioin d'Œüropa e varrio, da lœugo a lœugo, inta so conscistença economica. A ogni gruppo patrimoniâ o Grigœu o prepoze un rector, persoña de so completa fiduccia (famozo fra tutti o diacono Pê), a-o quæ o l'attribuì, otr'a-i poei amministrativi, un'aotoritæ sprituâ ascì. 

A tâ attivitæ va azonto a so œuvia de scritô e de liturgista. Otra che inte 854 lettie arecugeite inte 14 libbri, permiæ de força morâ e de fervida fè, a grandeçça do Grigœu comme scritô a se manifesta inta Expositio in beatum Iob libri XXXV, famoza into Medioevo comme Moralia in Iob, foltiscimo commento a-o libbro de Giobbe, into quæ o testo biblico o l'è punto de partença pe e ciu svariæ riflescioin e meditaçioin moræ e religiose, minea da-a quæ atenzettan tutti i scritoî, pensatoî e teologhi do Medioevo; a Regula pastoralis, scrita a-o tempo de l'eleçion pontificâ e dedicâ a Zane, inta quæ o Grigœu o traçça l'ideâ do perfetto saçerdote, ch'a l'ebbe a ciu profonda eco inta consciença medievâ. Emanaçion diretta do ministeio saçerdotâ do Grigœu son dapœu e quaranta Homiliae in Evangelia, in parte lezue e in parte dite a-i fedeli inte l'uverno do 590-591. 

Tutte dite a-o poppolo, durante un assedio di Longobardi a Romma into 593-594, e vintidoe Homiliae in Ezechielem, piñe d'orrô do presente e, a un tempo, de virî coraggio pe afrontalo. De ton popolâ son ascì i Libri IV dialogorum de vita et miraculis patruum Italicorum et de aeternitate animarum. Dedicæ a-o diacono Pê e destinæ a l'edificaçion di fedeli, questi dialoghi han avuo a ciu vasta famma ascì perché tutto o libbro II o constituisce a primma biografia de San Beneito. O Grigœu o l'ebbe grande influença, sciben che ancœu no precizabile do tutto inti particolæ, segge inta succescion de preghee da Messa (a lê remonta defæto un Sacramentarium, aomanco inta so parte ciu antiga), segge into canto ecclexiastego, pe-o quæ o predispose un Antiphonarium e o detò e norme fondamentæ do canto che da lê no a torto o trasse dapœu o nomme de "canto grighian". Grigœu o l'è un di quattro dotoî occidentæ. Venerao subito comme santo, o so nomme o compâ inti Martirologi fin da-o VII secolo.

Raffigurao comme pappa, o so aspetto e i so abiti varian co-o variâ di abiti e do tipo iconografico ideâ do pappa. Comme dotô da Gexa, o l'è soventi raffigurao co-i âtri so tre compagni a partî da-o XIV secolo, ma con San Giœumo e Sant'Aostin o l'appâ za in sce-o ciatto interno do dittico do Boeçio.VII secolo, Brescia, Museo crestian. So frequente attributo l'è a comba ch'a ghe bisbiggia inte 'n'oegia, segondo a lezendia ch'a voriæ che in tâ colloquio o foise stæto sorpreizo da-o so scrivan, a chi o detava e paole inspiæ da-o Sprito Santo. Tra i epizodi da so vitta, ciu ò meno lezendai, particolâ successo ebbe da-a fin do XIV secolo a raffiguraçion da coscì dita "Messa de s. Grigœu", inta quæ o Criste co-i signa da pascion o l'appâ a-o pappa çelebrante; ciu ræa a l'è a raffiguraçion de l'epizodio da reliquia da tonega de San Zane (brandeum) no ritegnua aotentica e che, taggiâ da Grigœu, a gronda sangue. Atra scena caratteristega a l'è quella do Grigœu ch'o delivia da l'inferno l'añima de l'impiao Traian.A-a lezendia credette ascì o Dante, Purg. X, 75. 

Durante o Medioevo molte lezendie circolon in sce o Grigœu, a-o quæ ea attribuio di strazordenai poei magichi. O l'aviæ ascì fæto cessâ a pesta ch'a l'affrizeiva Romma portando in procescion un'icoña che a tarda tradiçion a l'identifica con quella de l'Aracoeli. Umanistego o mito che o Grigœu o foise o prinçipâ responsabile de destruçioin di templi e di edifiççi antighi.

Nòtte

 Colegaménti esterni 
 www.santiebeati.it

 Âtri progètti 

categoria:Santi
Categorîa:Biografìe